[{"text_idx": "#000003", "text": "Dyma\u2019r ail bostiad blog yn trafod ein Cynhadledd Fach ar Addysg Gynhwysol a gynhaliwyd yn ddiweddar gan y Grw\u0302p E-ddysgu. Am drosolwg o\u2019r hanner cyntaf, gweler y postiad blog hwn."}, {"text_idx": "#000004", "text": "Agorodd ail hanner y gynhadledd gyda Neil MacKintosh a Meirion Roberts o gynllun BioArloesi Cymru IBERS yn trafod ehangu mynediad i\u2019w modiwlau. Yn ddiweddar, mae\u2019r ti\u0302m wedi ceisio mynd i\u2019r afael a\u0302\u2019r prinder sgiliau lefel uchel a thechnegol mewn busnesau bio-seiliedig, gan gynnwys Bwyd-Amaeth. Un o amcanion y rhaglen yw i edrych ar ffyrdd o ddarparu cwrs dysgu o bell ar gyfer graddedigion sy\u2019n gweithio ym myd diwydiant ar hyn o bryd ac nad oes ganddynt amser, o bosib, i wneud gradd o\u0302l-raddedig. Gobeithir y bydd y cynllun yn cynyddu cynhyrchiant yng Nghymru trwy bwysleisio\u2019r berthynas gilyddol rhwng diwydiant ac ymchwil. Mae cynllun BioArloesi Cymru yn gweithio\u2019n agos a\u0302 phartneriaid diwydiannol i ddarparu llwybr hyblyg i\u2019r rhai hynny sydd mewn swyddi i ennill cymwysterau o\u0302l-raddedig. Rhoddodd Neil gyflwyniad ar y cynllun cyn trosglwyddo\u2019r awenau i\u2019w gydweithiwr, Meirion Roberts. Mae Meirion yn ddarlithydd cyswllt yn BioArloesi Cymru ac mae\u2019n gyfrifol am ddarparu profiad dysgu dwyieithog ar gyfer y modiwlau dysgu o bell uwchraddedig. Cyflwynir y cyrsiau BioArloesi ar-lein yn unig trwy ddefnyddio Blackboard ynghyd a\u0302 llu o wahanol ddeunyddiau dysgu. Ar hyn o bryd gall myfyrwyr sydd wedi\u2019u cofrestru ar y cwrs fanteisio ar adnoddau yn Gymraeg a Saesneg. Un o\u2019r tasgau cyntaf i Meirion ar o\u0302l dechrau gweithio gydag uned BioArloesi Cymru oedd creu rhyngwyneb, deunydd a darlithoedd dwyieithog ar gyfer y cwrs. Mae\u2019r modiwlau hyn yn defnyddio fforymau ar Blackboard fel dull asesu. Un o\u2019r heriau sy\u2019n codi wrth ddarparu\u2019r modiwlau hyn yn ddwyieithog yw sut i gymedroli a hwyluso fforymau dwyieithog. Yn dilyn trafodaeth rhwng y cynadleddwyr, teimlwyd mai un ffordd ymlaen fyddai annog y rhai sy\u2019n defnyddio\u2019r fforymau i bostio eu hymatebion yn Gymraeg a Saesneg, yn hytrach na bod angen cyfieithu ymatebion Cymraeg i\u2019r Saesneg. Pe gosodid cynsail i bostio yn y ddwy iaith teimlwyd y byddai hyn yn ddull mwy cynhwysol o greu amgylchedd dysgu dwyieithog. Os hoffech gael rhagor o wybodaeth yngly\u0302n a\u0302 defnyddio fforymau a asesir, mae gwybodaeth am raddio\u2019r bwrdd trafod ar gael yma."}, {"text_idx": "#000005", "text": "Ar o\u0302l y cyflwyniad hwn, rhoddodd Mary Jacob, darlithydd mewn Dysgu ac Addysgu yn y GDSYA, a Nicky Cashman, cynghorydd hygyrchedd yn y Gwasanaethau Cymorth i Fyfyrwyr, gyflwyniad ar Greu Deunyddiau Dysgu Cynhwysol a Hygyrch. Nod y cyflwyniad oedd rhoi cyngor ymarferol i staff ar sut i greu adnoddau mwy hygyrch i fyfyrwyr, gan gynnwys eitemau y gellir eu lawrlwytho o\u2019r Amgylchedd Dysgu Rhithwir. I roi ychydig o gyd-destun, mae 16% o Boblogaeth Myfyrwyr Aberystwyth wedi datgelu anabledd, sydd ychydig yn uwch na chyfartaledd y sector sef 12%. Trafododd Mary a Nicky y pynciau canlynol:"}, {"text_idx": "#000007", "text": "Yn ogystal a\u0302 hyn, rhannodd Mary a Nicky adnodd a gre\u0308wyd gan Brifysgol Hull ar gyfer dylunio deunydd i ddysgwyr amrywiol. Mae\u2019r adnodd hwn ar gael ar-lein a gellir dod o hyd iddo yma. Hefyd, dosbarthwyd taflen o\u2019r enw \u2018The Universal Design for Learning Guidelines\u2019 a gre\u0308wyd gan CAST ac sydd i\u2019w gael yma. Mae Mary hefyd yn cynnal Bwrdd Trello sy\u2019n cynnwys llawer o adnoddau defnyddiol ar gyfer gweithgareddau dysgu ac addysgu. Mae yna garden ar y bwrdd Trello yn arbennig ar gyfer Creu Deunyddiau Dysgu Hygyrch, o dan yr adran Prosiectau/ meysydd diddordeb."}]